Ondersoek ‘ver van afgehandel’ in Koster-moordsaakVan links: Stefan Nel en Adam Barnard (Foto: Anja van der Merwe/Maroela Media) Tydens ŉ vurige kruisondervraging van die ondersoekbeampte in die moordsaak van Klaas Mosimanyana Jobontho (32) het Stefan Nel se regsverteenwoordiger die beampte se stellings oor waarom hy Nel se borgtogaansoek gaan teenstaan, bevraagteken. Nel is in Desember saam met vyf ander beskuldigdes in hegtenis geneem in verband met Jobontho se moord in Koster, Noordwes. Nel en Adam Barnard het Donderdag in die landdroshof op Swartruggens verskyn vir hul borgtogaansoeke. Die saak is na dié hof verskuif omdat die landdroshof op Koster – waar die saak tot dusver voorgekom het – se bandopnemer sedert Maandag buite werking is. Van links: Stefan Nel en Adam Barnard (Foto: Anja van der Merwe/Maroela Media) Nel word van moord, dwarsboming van die gereg en die verhindering van die polisie in die uitvoering van hul pligte aangekla, en Barnard slegs van laasgenoemde twee aanklagte. Sers. Floyd Tsele van die Koster-speurtak het Donderdag in die hof benadruk dat hy Nel se borgtog gaan teenstaan omdat die staat ŉ sterk saak teen Nel het. Hy kon egter nie redes verskaf waarom hy ŉ sterk saak het nie en het nie op die meriete van die saak uitgebrei nie. In dieselfde asem het Tsele gesê dat die ondersoek nog ver van afgehandel is. “Hoe kan jy aanvoer dat jy ŉ sterk saak het as die ondersoek nog nie afgehandel is nie?,” het Nel se regsverteenwoordiger, Hekkie Grobler, vir Tsele gevra. Tsele het aangevoer dat die ondersoek sloer omdat Nel nie die wagwoord van ŉ kringtelevisiekamera vir die polisie wil gee nie. Die kamera is geleë op ŉ plaas in Doornlaagte, Koster, waar Jobontho se liggaam gevind is. Dit is vroeër in die hof vasgestel dat dié plaas op Nel en sy verloofde se naam is. Klaas Mosimanyana Jobontho (Foto: Klaas Mosimanyana Jobontho, Facebook) “Ek het meermale die beskuldigde vir die wagwoord gevra en elke keer het hy ŉ ander antwoord gegee. Hy werk glad nie saam met die polisie nie,” het Tsele getuig. Op hierdie stelling het Grobler in opdrag van sy kliënt gesê dat hy (Nel) vir Tsele gesê het dat hy nie die wagwoord ken nie. Tsele het tydens kruisondervraging ook gesê “hy dink nie Jobontho is aan natuurlike oorsake dood nie”, waarop Grobler gesê het dat “die staat dus nie vir ŉ feit weet of hy vermoor is nie”. Tsele het ook erken dat hy nie ŉ deursoekingsbevel gehad het om die plaas te deursoek toe die polisie op 21 Desember die plaas betree het nie. Nel en sy medebeskuldigdes is al meer as 50 dae in aanhouding, met die borgtogaansoeke wat al herhaaldelik uitgestel is weens verskeie redes. Uitspraak oor Nel en Barnard se borgtogaansoeke word Maandag gelewer. Die ander drie beskuldigdes, Donovan Martin, Mustafa Albertyn en Wayne Schroeder, sal dan ook weer in die hof verskyn vir hul borgtogaansoeke.